‘Droom bewaarheid’ ná pa van 7 boerpot wenArgieffoto ŉ Pa van Joubertina in die Oos-Kaap wat saam met sy susters en haar kinders in ŉ eenslaapkamerhuisie woon, kan nou uiteindelik beter woonomstandighede vir sy eie kroos verseker nadat hy die jongste Lotto Sportstake 13-boerpot losgeslaan het. Die 50-jarige man is nou R1 135 259 ryker nadat hy R8 op sy wenkaartjie bestee het. Hy is ŉ entoesiastiese Powerball- en Lotto-deelnemer en sê hy bestee maandeliks ongeveer R250 aan lottokaartjies, maar het nog nooit enigiets gewen nie. Nadat sy buurman vir hom van Sportstake 13 vertel het, het hy ŉ paar weke gelede besluit om sy geluk met dié spel te beproef – en die geluk was uiteindelik aan sy kant. Die man, ŉ pa van sewe kinders, sê dit was nog altyd sy droom om vir sy kinders ŉ behoorlike huis te kon gee wat groot genoeg is om almal te kan huisves. Wanneer die hele familie oor die feestydperk by sy suster se huis bymekaarkom, raak dinge bietjie beknop. “Ek het nog altyd gedink hoe dit sal wees om in my eie huis wakker te word met al my kinders by my. Dit was nog altyd my droom om ŉ ordentlike huis te bou sodat al my kinders onder een dak kan wees en nou kan ek uiteindelik daardie droom ŉ werklikheid maak,” het hy gesê. Die boerpotwenner, wat al sedert Februarie vanjaar werkloos is, sê dit was vir hom moeilik om sedertdien op sy familie staat te maak vir finansiële ondersteuning. Hy werk vir ŉ plaaslike kontrakterende maatskappy wat hom bel wanneer daar werk beskikbaar is, maar dit verseker hom nie van ŉ vaste inkomste nie. “Ek het niemand van my nuwe fortuin vertel nie, maar die meeste mense van my tuisdorp weet reeds danksy die advertensies oor waar die persoon woon wat die boerpot gewen het. Ons speel almal saam as ŉ groep en almal wat hulle kaartjies nagegaan het, het bevestig hulle het nie gewen nie,” sê hy. Hy sê hoewel hy baie opgewonde is oor sy wengeld en die geleenthede wat dit nou vir hom bied, is hy vasbeslote om nederig te bly en sal hy steeds Sportstake 13 speel.